《依韵和秦倅陈无逸观梅》
宋代·李复

渭水冰消意始回，肌肤玉雪本仙材。
江南气暖常先见，陇坻山寒不易开。
二月莫伤春色晚，一枝岂待岭边来。
风光切莫轻流转，未放悲云画角哀。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。